**PIEMINEKĻU, PIEMIŅAS ZĪMJU UN PIEMIŅAS VIETU IZVEIDES KONSULTATĪVĀS PADOMES ATZINUMS**

Rīgā, 2021. gada 25. novembrī

***Par piemiņas akmens uzstādīšanu Rīgā, Citadeles ielā (pie Zemkopības ministrijas ēkas), kas veltīts 1991. gada barikāžu dalībniekiem***

1. **Iesniedzējs** *(norāda atzinuma īsu būtību un objekta nosaukumu, par kuru atzinums sniegts)***:**

Rīgas domes Pieminekļu padome iesniedza izskatīšanai Pieminekļu, piemiņas zīmju un piemiņas vietu izveides konsultatīvajā padomē (turpmāk – padome) Zemkopības ministrijas priekšlikumu par piemiņas akmens uzstādīšanu Rīgā, Citadeles ielā (pie Zemkopības ministrijas ēkas), kas veltīts 1991. gada barikāžu dalībniekiem (turpmāk – iecere).

1. **Paredzētā darbības vieta:**
   1. **Objekta veids un kadastra apzīmējums:** piemiņas akmens un kadastra Nr. 01000100144 (Zemkopības ministrijas īpašumā esoša zeme).
   2. **Objekta atrašanās adrese:** Rīgā, Citadeles ielā (pie Zemkopības ministrijas ēkas).
2. **Iesniedzēja prasījums (iesniegums)** *(norāda informāciju atbilstoši saņemtajiem dokumentiem un MK noteikumiem Nr. 218)***:** Novietot piemiņas akmeni, publiskajā ārtelpā Rīgā, Citadeles ielā (pie Zemkopības ministrijas ēkas), kas veltīts 1991. gada barikāžu dalībniekiem.

**4. Faktu konstatējums:**

**4.1. Pēc iesniegtās dokumentācijas saņemšanas (norāda saņemšanas datumu) vispārīgi apraksta galvenos faktus un iesniegto dokumentāciju:**

Vides aizsardzības un reģionālās attīstības ministrijā 2021. gada 22. novembrī saņemta Rīgas domes Pieminekļu padomes 2021. gada 22. novembra vēstule Nr. PP-21-6-nd “Par piemiņas akmens izvietošanas saskaņošanu”, kurai pielikumā pievienots:

* + 1. Zemkopības ministrijas 2021. gada 6. oktobra vēstule Nr. 1.1-3/938/2021;
    2. Rīgas domes Pieminekļu padomes protokola izraksts Nr. 6#1.
  1. **Konstatē un apraksta vēsturiskā notikuma faktu vai personas vēsturisko nozīmīgumu un ietvertās ieceres atbilstību normatīvajiem aktiem:**

Latvijas valsts dibināšanas un valstiskuma atjaunošanas vēsturē, viens no nozīmīgiem notikumiem ir 1991. gada janvāra barikāžu laiks. Barikāžu laikam Latvijas vēsturē un sociālajā atmiņā ir ne vien vēsturiska pagrieziena punkta nozīme, bet arī sevišķa emocionāla nokrāsa. 1991. gada barikādes tā pat kā akcija “Baltijas ceļš” ir starptautiski atzītas par vienu no vērtīgākajām nevardarbības pretošanās akcijām.

Latvijas jaunāko laiku vēsturē ir ierakstīts Zemkopības ministrijas (toreiz – Lauksaimniecības ministrijas) nozīmīgais ieguldījums 1991. gada janvāra barikāžu laikā, kā arī ministrijas darbs ārkārtīgi sarežģītos apstākļos 1991. gada augusta puča laikā, kad tika pieņemts LR Konstitucionālais likums “Par Latvijas Republikas valstisko statusu”.

Līdz ar to ir sagatavotā iecere par piemiņas akmens uzstādīšanu pie Zemkopības ministrijas ēkas – ir kā cieņas un pateicības apliecinājums visiem Latvijas novadu ļaudīm, kuri piedalījās dramatiskajos notikumos pirms 30 gadiem. Šī ir Latvijas Atmodas laikam veltīta piemiņas zīme.

Padome vērš uzmanību, ka vairākos avotos norādīts, ka 1991. gadā barikāžu celtniecībā nebija centralizētas vadība. Līdz ar to piemiņas vietā eksponēto tekstu ir jāprecizē, jo Lauksaimniecības ministrijas koordinācijas centram nebija barikāžu celtniecības koordinēšanas funkcija[[1]](#footnote-1).

Vienlaikus Padome norāda, ka uz piemiņas akmens paredzēts izvietot uzrakstu valsts valodā un svešvalodā – angļu valodā. Šāda iecere ir pretrunā ar Ministru kabineta 2005. gada 15. februāra noteikumu Nr. 130 “Noteikumi par valodu lietošanu informācijā” 2. punkta prasībām, proti, tā neatbilst nevienam no izņēmuma gadījumiem, kad Valsts valodas likuma 21. panta pirmajā daļā minētās institūcijas un personas (šajā gadījumā – Zemkopības ministrija) līdztekus valsts valodai var lietot svešvalodu, sniedzot publisku informāciju sabiedrībai pieejamās vietās. Tātad šajā gadījumā pieļaujama publiskas informācijas sniegšana tikai valsts valodā, līdz ar to iecere daļēji atbilst normatīvo aktu prasībām valsts valodas lietošanas jomā.

**4.3. Vērtē ieceres arhitektonisko, māksliniecisko un dizaina kvalitāti:**

Padomei nav iebildumu pret ieceres īstenošanu, ja piemiņas vietas apjoms tiks izveidots augstā arhitektoniskā, mākslinieciskā un dizaina kvalitātē, kāda pašlaik nav konstatējama.

Padome norāda, ka uz brīvi stāvoša akmeņa, tomēr šī akmeņa iecerētās novietnes pie ēkas autostāvvietas uzbrauktuves daļas dēļ, nepieciešams pārdomāt metāla plāksnes tekstu un to, vai teksts “Šajā ēkā” ir uztverams.

Vienlaikus Padome pievienojas Rīgas domes Pieminekļu padomes sēdes protokolā Nr. 6 un lēmumā minētajiem aspektiem par ieceres plāksnes saturu un aicina ņemt vērā Rīgas domes Pieminekļu padomes rosinājumu uzlabot ieceres tekstuālās daļas dizaina risinājumu un teksta saturu.

Uz piemiņas akmens izvietojamais teksts būtiski pilnveidojams un redakcionāli precizējams. Svītrojams teksts svešvalodā, kura izvietošana sabiedrībai pieejamā vietā neatbilst Valsts valodas likuma prasībām.

**4.4. Norāda iesniegtās dokumentācijas izvērtēšanas padomes sēdē datumu un pieņemto konceptuālo lēmumu:**

Iesniegtā dokumentācija ir izvērtēta padomes 2021. gada 25. novembra sēdē.

**Konceptuālais lēmums**: atbalstīt ieceri.

**5. Atzinuma pamatojums** *(norāda atzinuma un pieņemtā lēmuma pamatojumu)***:**

Atzinumu un pieņemto lēmumu pamato 1991. gada notikumu sabiedriskais un kultūrvēsturiskais nozīmīgums.

**6. Atzinums: Norāda padomes sēdes datumu un pieņemto lēmumu** (atbalstīt ieceri; neatbalstīt ieceri; atlikt ieceres vērtēšanu konstatēto trūkumu dēļ, nosakot termiņu to novēršanai)**:**

Padomes 2021. gada 25. novembra sēdes protokola Nr. 5 lēmums:

- **atbalstīt ieceri.**

Padomes priekšsēdētāja Elita Turka

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. R.Ražuks “Latvijas Tautas fronte barikādēs”: “Barikāžu būve tika veikta bez komandām “no augšas”, tā notika strauji, decentralizēti un izslēdza iespēju pretiniekam ātri reaģēt” (145. lpp.); Latvijas Okupācijas muzeja ekspozīcijas attēls no Barikāžu muzeja ekspozīcijas, kurā redzams decentralizētās vadības. [↑](#footnote-ref-1)